Document ID: 32013R0772

KOMISJONI MÄÄRUS (EL) nr 772/2013,
8. august 2013,
millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses difenüülamiini jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 18 lõike 1 punkti b,
ning arvestades järgmist:
(1)
Difenüülamiini jääkide piirnormid on sätestatud määruse (EÜ) nr 396/2005 II lisas ja III lisa B osas. Difenüülamiini on käsitletud komisjoni 30. novembri 2009. aasta otsuses 2009/859/EÜ toimeaine difenüülamiini nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta (2) ning samuti komisjoni 29. juuni 2012. aasta rakendusmääruses (EL) nr 578/2012, milles käsitletakse toimeaine difenüülamiini heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (3).
(2)
Euroopa Toiduohutusamet (edaspidi „toiduohutusamet”) esitas 22. augustil 2011 (4) vastavalt määruse (EÜ) nr 396/2005 artikli 12 lõikele 1 põhjendatud arvamuse kehtivate difenüülamiini jääkide piirnormide kohta, hinnates eelkõige ohtu tarbijatele. Toiduohutusamet edastas arvamuse komisjonile ja liikmesriikidele ning tegi selle üldsusele kättesaadavaks.
(3)
Selles arvamuses ei andnud toiduohutusamet soovitust difenüülamiini kandmiseks määruse (EÜ) nr 396/2005 IV lisasse ega CXLide kandmiseks selle määruse II lisasse.
(4)
Kõik kehtivad difenüülamiini sisaldavate taimekaitsevahendite load on kehtetuks tunnistatud. Seepärast tuleksid kõnealuse toimeaine kohta sätestatud jääkide piirnormid II ja III lisast välja jätta, välja arvatud õunte ja pirnide puhul.
(5)
Seoses difenüülamiini esinemisega õuntes ja pirnides teatasid liikmesriigid, kolmandad riigid ja toidukäitlejad komisjonile, et töötlemata õunu ja pirne ohustab vältimatu ristsaastumine, mis tekib hoidlates, eelkõige masinates, tööpindadel ja mahutites, eriti kastides esinevate difenüülamiini jääkide tõttu, ning et sellist saastumist ei ole praegu tehniliselt võimalik täielikult kõrvaldada.
(6)
Lähtudes ristsaastumise seire andmetest, on difenüülamiiniga seotud tarbijaküsimusi arvestades asjakohane sätestada ajutine piirnorm, mis oleks võimalikult madal, kuid samas võimaldaks töötlemata õunu ja pirne siiski normaalselt turustada.
(7)
Kuigi praegu ei ole difenüülamiini toimikus toiduohutusameti poolt tuvastatud lünklike andmete tõttu võimalik lõplikult hinnata difenüülamiinist tingitud ohtu tarbijate jaoks, võib põhjendatult eeldada, et ajutine piirnorm 0,1 mg/kg - mis on praegusest piirnormist 5 mg/kg viiskümmend korda madalam - ei kujuta endast tarbijate jaoks lubamatut ohtu.
(8)
Vastavalt määruse (EÜ) nr 396/2005 artikli 16 lõikele 2 hindab komisjon olukorda kahe aasta jooksul pärast käesoleva määruse jõustumiskuupäeva, lähtudes uutest seireandmetest ja muudest uutest ilmnevatest asjaoludest.
(9)
Seepärast tuleks määrust (EÜ) nr 396/2005 vastavalt muuta.
(10)
Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.
(11)
Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkuseid kõnealuste normide kohta on arvesse võetud.
(12)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II, III ja V lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 2. märtsist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. august 2013

Labels: 1
17
0
3
6